મારા માટે બધો જ સત્સંગ છે. કથા અસીમ છે. એને આપણે સીમિત શા માટે કરીએ ? સંકીર્ણ મરી જશે, વિશાળ નહીં મરે. કથાને સંકીર્ણ કરી નાખી છે ! અશુભ ન સાંભળવું. કોઈ કોઈની ઈર્ષ્યા કરે એ ન સાંભળવું; કોઈ કોઈની નિંદા કરે એ ન સંભાળવી. વિવેકપૂર્ણ મનાઈ કરી દેવી. સાંભળવું તો બધું જ પડશે, પરંતુ અશુભ ન સાંભળીએ. આપણે એને બદલી શકીએ છીએ,શાલીનતાથી જવાબ આપી શકીએ છીએ. સામેવાળા સમજી જશે કે વિષયાંતર થઇ ગયું ! કોઈની નિંદા ન સાંભળો, સંતોની વાણી સાંભળો. હું સંતોને સાંભળું છું. સાહિત્યકારોના પોગ્રામ સાંભળું છું. એ મારી શ્રવણભક્તિ છે. તમે કોઈની કવિતા સાંભળો તો કાન માંડીને સાંભળો. એ પણ કથા છે. જ્યાં શુભ વાતો થાય છે એ પણ રામકથા છે. કોઈ મુશાયરા, કોઈ શેર-શાયરી, શુભ હોવું જોઈએ, બસ. એમાં સત્યતત્વ હોવું જોઈએ. કોઈ સંચાલન કરે, સમાજ ને જાગ્રત કરતી વાણી ઉચ્ચારે, સારું પ્રવચન કરે, એ બધું રામકથા છે. ગાંધીબાપુ જે બોલે એ હરિકથા છે, કેમ કે એમણે વિશ્વમંગલ માટે પોતાની વાણીનું દાન કર્યું હતું. એ ખાદી પર બોલે તોયે હરિકથા છે. સ્વદેશી વસ્તુ પર બોલે તોયે હરિકથા છે. ગ્રામોદ્યોગ કે સત્યાગ્રહ પર બોલે એ પણ હરિકથા છે અને આઝાદી પર બોલે તે પણ હરિકથા છે.